Pääministeri Juha Sipilä (kesk.) lentää itse Aasian ja Euroopan maiden ASEM-huippukokoukseen Mongoliaan. Kokous pidetään Mongolian pääkaupungissa Ulaanbaatarissa 15. ja 16. heinäkuuta.

Linnuntietä Ulaanbaatariin on hieman yli 5 000 kilometriä.

Sipilä on myös aiemmin lentänyt pääministerinä toimiessaan kokousmatkojaan itse. Muun muassa viime vuoden maaliskuussa Sipilä Lensi itse Lapin vierailulleen. Julkisuudessa on aiemmin kerrottu, että Sipilä on lentänyt itse myös yli Atlantin valtameren.

Valtioneuvoston kansliasta kerrotaan, että pääministeri tekee matkan omalla kustannuksellaan.

ASEM-huippukokouksen keskeinen teema on Aasian ja Euroopan kumppanuuden ja yhteyksien vahvistaminen. Kokousohjelman lisäksi Sipilällä on Ulaanbaatarissa kahdenvälisiä tapaamisia Aasian maiden johtajien kanssa.